Nesterakkulan tyhjennys ja hoito

Sinulle on varattu nesterakkulan tyhjennys ja hoito eli kystan skleroterapia. Tässä toimenpiteessä maksassa, munuaisessa tai jossakin muualla elimistössä oleva nesterakkula tyhjennetään ja huuhdellaan alkoholilla. Toimenpide tehdään läpivalaisukontrollissa, joten siinä käytetään röntgensäteilyä ja jodivarjoainetta.

Toimenpiteeseen valmistautuminen

Ole hyvä ja ota yhteyttä toimenpideajan antaneeseen yksikköön mahdollisimman pian, mikäli sinulla on käytössä veren hyytymiseen vaikuttavia lääkkeitä, eikä näiden lääkkeiden tauottamisesta ole sovittu. Ota yhteyttä myös, jos sinulla on puudutusaine-, varjoaine- tai jodiyliherkkyys tai olet raskaana.

Sinulta otetaan verikoe vuototaipumuksen määrittämiseksi joko omassa terveyskeskuksessasi tai OYS:ssa. Verikokeisiin liittyvä ohjeistus löytyy ajanvarauskirjeestä.

Pyydämme sinua olemaan syömättä, juomatta ja tupakoimatta kuusi (6) tuntia ennen toimenpidettä. Säännölliseen käyttöön määrätyt lääkkeet voit ottaa toimenpideaamuna pienen vesimäärän kanssa paitsi nesteenpoistolääkkeitä ja tablettidiabeteslääkkeitä. Mikälisinulla oninsuliinihoitoinen diabetes,ota yhteyttä lähettävän poliklinikan tai vuodeosaston henkilökuntaan tarkempien valmisteluohjeiden saamiseksi.

Toimenpidettä edeltävästi sinulle laitetaan laskimokanyyli käsivarren laskimoon mahdollista lääkitystä varten.

Autolla ajoa ei suositella toimenpiteen jälkeen samana päivänä, koska hoidossa käytettävä alkoholi voi osittain imeytyä verenkiertoon.

Toimenpiteen suorittaminen

Sinut valmistellaan toimenpiteeseen ja vointiasi seurataan koko toimenpiteen ajan. Valmistelu mukaan lukien toimenpide kestää noin 2 tuntia. Nesterakkulan huuhteleminen alkoholilla voi aiheuttaa kiputuntemuksia, mutta tarvittaessa sinulle annetaan kipulääkettä.

Röntgenlääkäri tarkistaa nesterakkulan koon ja sijainnin ultraäänellä. Iho ja pistoreittiä puudutetaan nesterakkulan kohdalta. Röntgenlääkäri vie dreenin ultraääniohjauksessa iholta suoraan nesterakkulaan ja tyhjentää sen ruiskulla imemällä. Jotta nesterakkula voidaan huuhdella alkoholilla, siitä ei saa olla yhteyttä verenkiertoon, sappiteihin tai virtsateihin. Tämän varmistamiseksi dreenin kautta ruiskutetaan jodipitoista varjoainetta ja kuvataan nesterakkulaa eri puolilta.

Alkoholin ruiskuttamisen jälkeen sinun tulee maata selällään, vatsallaan ja kummallakin kyljellä aina viisi minuuttia puolellaan, jotta nesterakkula huuhtoutuisi joka puolelta. Tämä toistetaan yleensä 2-3 kertaa. Viimeisen huuhtelun jälkeen nesterakkula tyhjennetään ja dreeni poistetaan.

Toimenpiteen jälkeen huomioitavaa

Toimenpiteestä aiheutuvat haittavaikutukset ovat harvinaisia. Joskus maksan tai munuaisen läpi pistäminen voi aiheuttaa veren vuotoa. Erittäin harvinaisia haittavaikutuksia ovat varjoaine- tai lääkeaineyliherkkyys.

Toimenpiteen jälkeen olet vuodelevossa kolme (3) tuntia, riippuen siitä, missä nesterakkula sijaitsee. Jos vuotoriski arvioidaan kohonneeksi, lähettävä lääkäri tai toimenpiteen tekijä voi määrätä pidemmän vuodelevon. Jatkohoitopaikassa (yleensä operatiivinen päiväosasto) lääkäri tarkistaa vointisi ja päättää kotiuttamisesta.

Hoito kotona

Pistokohdan haavalappu tulee pitää kuivana vuorokauden. Raskaiden taakkojen nostelua, rajua liikuntaa ja saunomista tulee välttää viisi (5) vuorokautta. Hoitava lääkäri arvioi sairausloman tarpeen.

Ota yhteyttä omaan terveyskeskukseen, jos sinulle tulee myöhemmin toimenpiteeseen liittyviä ongelmia esim. pistokohdan verenvuotoa, tulehdusta, kipua tai allergista ihottumaa tai jos nesterakkula uusii. Riittävän hoitotuloksen saaminen edellyttää joskus useampia hoitokertoja.

Yhteystiedot

Tarkista yhteystiedot [www.oys.fi](http://www.oys.fi)

Tiedustelut arkisin p. (08) 315 3290 tai 040 134 4315 klo 8–15

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.